Braai gou, pryse gaan dalk nie hou | Netwerk24
Suid-Afrikaners koop winkels leeg voor inperking
Deur Riana De Lange 23 Junie 2019 00:02
Verbruikers is die laaste tyd bederf met laer vleispryse, wat ook gehelp het om inflasie in toom te hou, maar dit is geen uitgemaakte saak dat die vleisie vir jou braai oor 'n paar maande steeds bekostigbaar gaan wees nie.
Wandile Sihlobo, hoofekonoom van die landbousakekamer Agbiz, skryf in 'n markverslag die laer vleispryse is deels vanweë 'n verwagte styging in die plaaslike vleisvoorraad nadat die uitbreking van bek-en-klouseer in Januarie tot 'n verbod op die uitvoer van Suid-Afrikaanse beesvleis na verskeie groot markte gelei het.
Dít kan egter in die volgende paar maande verander nadat sekere Afrika- en Midde-Oosterse lande reeds die verbod opgehef het en uitvoer hervat is, skryf hy.
Vleispryse, wat meer as 'n derde van die voedselinflasiemandjie uitmaak, was in April en Mei in deflasie (onderskeidelik -1,2% en -0,9%).
Dit het die oorkoepelende inflasiekoers in Mei in toom gehou op 4,5%.
Volgens Absa se jongste Agri Trends-publikasie is die beesvleispryse wat plaaslike produsente kry tussen 5% en 11% laer as 'n jaar gelede.
Sihlobo sê egter indien die laer slagkoers van beeste en skape voortduur, kan pryse mettertyd styg. Wessel Lemmer, 'n senior landbou-ekonoom by Absa, sê plaaslik het beesvleis-karkaspryse begin herstel ná die aanvanklike impak van die bek-en-klouseer-uitbreking.
Sihlobo sê buiten rooivleis kan hoender ook in die volgende paar maande duurder word, omdat invoertariewe waarskynlik verhoog gaan word.
Intussen styg die prys van varkvleis wêreldwyd vanweë laer voorraad in China, Viëtnam en ander groot produsente ná 'n uitbreking van Afrika-varkgriep. Sihlobo sê dit kan ook Suid-Afrikaanse varkvleispryse laat styg.